Landsretten stadfæster familierettens dom, for så vidt angår bopæl, i sag om bopæl og fordeling af samvær for parternes fælles barn. Regler for samvær ændres
Ret: Østre Landsret (2. instans)
Faggruppe: Civilsag — Forældreansvarssag
Sagsemner: Familieret og personlige forhold;

ØSTRE LANDSRET
DOM

afsagt den 26. april 2022

Sagen er behandlet for lukkede døre.

Sag BS-5130/2022-OLR
(22. afdeling)

Far
(advokat Mie Sønder Koch)

mod

Mor
(advokat Troels Kock Nielsen)

Familieretten i Næstved har den 4. februar 2022 afsagt dom i 1. instans (sag BS-
6193/2021-NAE).

Landsdommerne Michael de Thurah, Karen Hald og Anders Schäfer (kst.) har
deltaget i ankesagens afgørelse.

Påstande
Appellanten, Far, har gentaget sin påstand for familieretten om, at Barn, Født
2018, skal have bopæl hos Far.

Endvidere har Far nedlagt påstand om, at Barn skal have samvær på følgende
måde:

Hvis bopælen er hos Far:
Barn har samvær med Mor fra fredag i ulige uger til onsdag i lige uger med
afhentning og aflevering i institution.



2

Vinterferie:
I ulige år fra fredag før ferien til mandag efter ferien med afhentning og afleve-
ring i institution.

Efterårsferie:
I lige år fra fredag før ferien til mandag efter ferien med afhentning og afleve-ring
i institution.

Jul/nytår:
I lige år fra den 23. december kl. 10.00 til den 27. december kl. 10.00. I ulige år
fra den 27. december kl. 10.00 til 2. januar kl. 18.00.

Sommerferie:
Barn har ret til sommerferie med hver af sine forældre i 2+1 uge. Ferien starter en
lørdag kl. 10.00 og slutter en lørdag kl. 10.00 med afhentning og aflevering på
bopælsadressen. Far vælger først i lige år, mens Mor vælger først i ulige år.

Der udmeldes ferie senest den 1. april. Har førstevælger ikke skriftligt meddelte
den anden forælder sommerferie senest 1. april, overgår retten til den anden
forælder frem til 15. april.

Hvis bopælen er hos Mor:
Barn har samvær med Far fra fredag i lige uger til fredag i ulige uger med
afhentning og aflevering i institution.

Vinterferie/påske/efterårsferie/øvrige helligdage:
Samværet følger hverdags-/weekendsamværet.

Jul/nytår:
I ulige år fra den 23. december kl. 10.00 til den 27. december kl. 10.00. I lige år
fra den 27. december kl. 10.00 til 2. januar kl. 18.00.

Sommerferie:
Barn har ret til sommerferie med hver af sine forældre i 2+1 uge. Ferien starter en
lørdag kl. 10.00 og slutter en lørdag kl. 10.00 med aflevering og afhentning på
bopælsadressen. Far vælger først i lige år, mens Mor vælger først i ulige år.

Der udmeldes ferie senest den 1. april. Har førstevælger ikke skriftligt meddelt
den anden forælder sommerferie senest 1. april, overgår retten til den anden
forælder frem til 15. april.



3

Mor har påstået dommen stadfæstet for så vidt angår bopæl og i øvrigt gentaget
sin påstand om samvær for familieretten.

Mor har fri proces under anken.

Forklaringer
Parterne har afgivet supplerende forklaring.

Far har forklaret bl.a., at han rettelig var hjemmegående, indtil Barn var
halvandet år, og de begyndte så at lade Mor overtage pasningen. Siden fa-
milierettens dom er han kommet i praktik hos Virksomhed. Der er tale om en 37
timers arbejdsuge. Han kunne godt tænke sig efterfølgende at tage en hånd-
værksmæssig uddannelse. Det vil ikke få betydning for hans mulighed for at have
Barn boende, da man arbejder mellem kl. 9 og kl. 16. Han bor fortsat i By 1. Han
bor alene, men har gjort en masse for at falde til. Bl.a. er han tilmeldt sport, og
han arbejder i nærområdet. Der hvor han bor, er der et rigtig godt, lille legemiljø i
gården, hvor Barn leger rigtig godt med andre børn. Det benytter de i høj grad.

Siden familierettens dom har parterne praktiseret samvær i henhold til dom-men.
Barn trives godt, men er dog en smule indadvendt ved afhentning, hvilket han
tolker som en reaktion på tiden hos Mor. For eksempel kan Barn være me-get
insisterende på, at de i supermarkedet skal gå i højre side. I løbet af samvæ-ret
bliver Barn dog mere åben og villig til at forlade sine kontrolbehov. Han har ikke
siden familierettens dom drøftet det med Mor. Når samværet er ved at væ-re slut,
prøver han at forberede Barn, men Barn bliver alligevel altid ked af det. Ud over
en enkelt gang i Sportshal ved han ikke, om Barn nu går til sport.

Hans samarbejde med børnehaven er rigtig godt. Han har deltaget i alle møder, og
Mor og han har deltaget sammen i en forældrekonsultation. De har ikke
kommunikation ud over, hvad familieretten pålagde dem. De taler ikke sam-men i
løbet af samværet, og Barn har ikke kontakt til den anden forælder, når han er hos
en af dem. Han mener fortsat, at informationen om Barn fra Mors side ikke er
god, og han er selv bedre til for eksempel at sende billeder.

Det er ikke blevet til noget med at gå til en fælles psykolog, selvom de havde en
tid sidst i januar i år. Mor aflyste vist en gang, og han begyndte selv på arbejde.
Han vil fortsat gerne gå hos en psykolog. Han fandt frem til den psykolog, de i
fællesskab skulle gå hos. Han husker det sådan, at han skulle finde en psykolog,
mens de ikke aftalte, hvem der skulle stå for aftalen med psykologen.

Han mener, at han er bedst til at have Barn boende, fordi han er meget stabil
adressemæssigt og aldrig ville flytte et barn fra sit vante miljø. Han er kun flyt-tet
for at komme tættere på Barn, mens han frygter, at Mor igen vil flytte med



4

Barn. Han tror, at Mor ikke er tilfreds med sine boligforhold. Han er også selv
bedst til at samarbejde og mere psykisk stabil end Mor, der har været indlagt
nogle gange og har fået at vide, at hun fortsat vil lide af angst. Hans psykolog har
sagt, at Mors angst påvirker Barn, og det ser han også selv. Han har dog ikke
drøftet det med børnehaven, da han ikke vil skabe konflikter. Ved en æn-dring af
Barns bopæl, vil Barn blive mere frigjort og ikke være begrænset til kun at være
sammen med Mors familie, ligesom Barn ikke i samme grad skal gå op ad Mor og
hendes kontrolbehov. Hvis Barn får bopæl hos Mor, vil han gerne have så meget
samvær som muligt med Barn. Når han på det punkt har ændret sin påstand i
forhold til familieretten, er det, fordi han føler, at Barn bliver isole-ret som følge
af sin mors angst.

Han går til psykolog, fordi han fik det dårligt af ikke at se Barn. Hans psykolog
har ikke set Barn. Det er ikke rigtigt, at børnehaven ikke har bekymringer for
Barn. Børnehaven har tværtimod givet udtryk for, at man er bekymret for, at Barn
skal blive lidt af en enspænder.

Mor har forklaret bl.a., at hun rettelig blev tilkendt fleksjob i 2017. Hen-des
arbejdsforhold er uændrede i forhold til, hvad hun ifølge familierettens dom har
forklaret. Fleksjobordningen har hun fået tilkendt på grund af sin di-agnose, og
den fungerer således, at hun nu og da er til møde, og der bliver taget stilling til,
om hun skal reguleres i tid. De 15 timers arbejde ugentlig er godt for hende, og
der er pt. ikke planer om, at hun skal arbejde mere. Hun har taget medicin, siden
hun var 23 år, og det skal hun fortsætte med. Hendes sygdom er nu
færdigbehandlet, og hun har det godt.

Hun har bestemt ikke planer om at flytte fra By 1, hvor hun er opvokset og derfor
både har sin familie og gamle venner. Hun er også begyndt at få nye venner og
trives i det hele taget. Der er ingen spændende gård ved hendes bopæl, men til
gengæld er der ikke langt til grønne områder, og hun planlægger at indgå mange
legeaftaler for Barn.

Hun har bestemt ikke hørt børnehaven udtrykke bekymring for Barn. Da hun til
forældrekonsultationen spurgte, om personalet oplevede bekymring for Barn, gav
de tværtimod udtryk for, at de ser det som en styrke, at Barn lige ser folk lidt an
og er bevidst om, hvem han gerne vil lege med. Hun oplever ikke, at Barn har et
kontrolbehov, og Fars oplysning om det i dag kommer bag på hende og gør hende
ked af det. Hun mener absolut, at hun ikke selv har et kon-trolbehov, og hun er
bevidst om ikke at overføre sine egne forhold og holdnin-ger til Barn.

Kommunikationen mellem parterne foregår pr. sms. De kom ikke til psykolog den
28. januar, fordi Barn og hende havde Corona. Far havde fundet psyko-logen, der
uheldigvis lukker kl. 16. Det giver nogle problemer i forhold til



5

Fars arbejde, og de er ikke kommet videre. Hun er også fortsat indstillet på at gå
til fælles psykolog.

Hun har nu været i Sportshal med Barn to gange. Han er lidt forsigtig og skal
vænnes til miljøet, men det er hendes hensigt, at han på længere sigt skal meldes
på et Hold.

Far gik glip af samvær med Barn, da Barn havde Corona, og Far har også selv
haft Corona, men er blevet kompenseret for det manglende samvær.

Uanset om Barn har bopæl hos den ene eller den anden af sine forældre, mener
hun, at han skal have en base hos en af dem. En 7/7-ordning vil derfor gøre Barn
mere forvirret. Hvis Far måtte få bopælen, skal samværet med hende derfor
foregå i en 9/5-ordning. Men det vil være bedst for Barn at få bopæl hos hende.

Far har altid været meget lyttende og ved alt om for eksempel sikkerhed. Hun er
derfor ikke i tvivl om, at han vil det bedste for Barn. Hun er nok lidt me-re blød
omkring Barn, mens Far sætter grænser for ham. Hun kan dog ikke genkende det
med, at hun skulle afskærme Barn fra andre mennesker, og hun oplever ikke, at
Barn har svært ved at indgå i sammenhænge med fremmede mennesker.

Hun mener også, at deres kommunikation er dårlig. Det er ubehageligt for hende,
at Far er så nedladende i sine sms’er, og hun føler ikke, at det bliver taget
ordentligt imod, hvis hun for eksempel sender fotos. Det skulle psykolo-gen
hjælpe dem med. Hun forsøger selv at skrive længere om, hvad Barn har lavet hos
hende, men hun mener samtidig, at en overlevering primært skal handle om
eventuelle problemer hos Barn.

Landsrettens begrundelse og resultat
Efter bevisførelsen for landsretten tiltrædes det af de grunde, som familieretten
har anført, at Barn er en glad dreng, der trives, men også en sensitiv dreng med
brug for tryghed og stabile rammer. Endvidere tiltrædes det, at begge forældre må
anses for at være i stand til at varetage omsorgen for Barn i trygge og stabile
rammer, og at det efter en samlet vurdering er bedst for Barn fortsat at have bopæl
hos Mor, som hidtil har været primær omsorgsperson for ham. Landsretten
stadfæster derfor dommen for så vidt angår bestemmelsen om bopæl.

For så vidt angår samvær stadfæster landsretten af de grunde, der er anført af
familieretten, ligeledes dommen dog med nedennævnte ændringer.



6

THI KENDES FOR RET:

Familierettens dom stadfæstes for så vidt angår bopæl for Barn, Født 2018.

For så vidt angår samvær skal fastsættes følgende:

Barn skal have almindeligt weekendsamvær med Far fra fredag i lige uger efter
institution til den følgende onsdag morgen med afhent-ning og aflevering i
institution.
Falder St. Bededag i en lige uge, starter det almindelige weekendsamvær tors-dag
efter institution til den følgende onsdag morgen med afhentning og afleve-ring i
institution.
Falder Kr. Himmelfartsdag i en lige uge, starter det almindelige weekend-samvær
onsdag efter institution til den følgende onsdag morgen med afhent-ning og
aflevering i institution.

Vinterferie:
Barn skal have feriesamvær med Far i lige år fra fredag før ferien med afhentning
efter institution til lørdag kl. 10.00 otte dage senere med aflevering på
bopælsadressen.

Påskeferie:
I ulige år skal Barn have feriesamvær med Far fra fredag før palmesøndag med
afhentning efter institution til onsdag før skærtorsdag med aflevering på
bopælsadressen kl. 16.00.
I lige år skal Barn have feriesamvær med Far fra onsdag før skærtorsdag med
afhentning på bopælsadressen kl. 16.00 til tirsdag morgen efter 2. påskedag med
aflevering i institution.

Sommerferie:
Barn skal have feriesamvær med Far i to perioder fra lør-dag kl. 10.00 til den
følgende lørdag kl. 10.00 med afhentning og aflevering på bopælsadressen. Der
skal være minimum to mellemliggende uger mellem peri-oderne.
Kan forældrene ikke blive enige om feriesamværets placering, vælger Far først i
lige år, og Mor vælger først i ulige år.
Hvis den forælder, der som udgangspunkt vælger først, ikke senest den 1. april
skriftligt har meddelt feriesamvær til den anden, overgår retten til at vælge først til
den anden, som herefter skal give skriftlig besked senest den 15. april.

Efterårsferie:



7

Barn skal have feriesamvær med Far i ulige år fra fredag før ferien med
afhentning efter institution til lørdag kl. 10.00 otte dage senere med aflevering på
bopælsadressen.

Jul/nytår:
I ulige år skal Barn have feriesamvær med Far fra den 23. december kl. 10.00 til
den 27. december kl. 10.00 med afhentning og aflevering på bopælsadressen.
I lige år skal Barn have feriesamvær med Far fra den 27. december til den 2.
januar kl. 18.00 med afhentning og aflevering på bopælsadressen.

Ingen af parterne betaler sagsomkostninger for landsretten til den anden part eller
til statskassen.